**ELŐTERJESZTÉS**

**Körmend Város Önkormányzata Képviselő-testülete 2018. szeptember 27-i ülésére**

**Tárgy:** intézményi kazánok megvétele

Tisztelt Képviselő-testület!

Az akkor még Oktatási Minisztériumként ismert minisztérium 2005-ben központosított közbeszerzési eljárást hirdetett köznevelési intézményekben lévő kazánok cseréje vonatkozásában. A központosított közbeszerzés nyertese a CAMINUS Zrt. lett, amely cég aztán az országban több iskolában, óvodában elvégezte a fűtéskorszerűsítést. A beépített eszközök a Zrt. tulajdonában maradtak, és a lefolytatott közbeszerzésnek megfelelően bérleti szerződést kötött a cég a fűtéstechnikai eszközökre.

Körmend is részt vett ebben a programban, amely során az alábbi intézményekbe került Viessmann kazán beépítésre, ill. egyéb fűtéstechnikai eszközök korszerűsítésére:

Bartóki óvoda

Mátyás Király Utcai Óvoda

Kölcsey általános iskola mindkét épülete

Somogyi iskola

Olcsai iskola

Hunyadi iskola

Zeneiskola

Szociális Szolgáltató

Idősek Gondozási központja

Gyerekkönyvtár

Rázsó Imre Szakközépiskola

Kölcsey Ferenc Gimnázium

Az utolsó helyen említett intézményt leszámítva a többi intézmény esetében ez évben lejár a bérleti szerződés.

A bérleti szerződés lejártával az Önkormányzatnak megnyílik az elővásárlási joga a fűtéseszközök megvételére. A Caminus Zrt-vel való tárgyalás alapján a nettó beruházási érték 1%-án kínálják fel megvételre a kazánokat és egyéb, beépített eszközöket. A beruházási értékre tekintettel mindez 2.246.741 FT + ÁFA vételárat jelent.

Az ügylet nem minősül pénzügyi lízingnek.

Időközben több intézmény is a Szombathelyi Tankerületi Központ vagyonkezelésébe került, a Tankerületi Központok ugyanakkor –egységesen az országban – nem vállalták ezen Szemünk fénye elnevezésű programban beszerzett fűtéstechnikai eszközök bérletének „átvételét”, ugyanakkor fenntartják és működtetik a kazánokat.

Kérem a Testületet, hogy döntsön arról, élni kíván-e elővásárlási jogával.

**HATÁROZATI JAVASLAT**

Körmend Város Önkormányzata Képviselő-testülete úgy dönt, hogy élni kíván a Caminus Zrt, valamint Körmend Város Önkormányzata között létrejött F-2008/02689/001-T számú, fűtéstechnikai eszközök bérbevételére vonatkozó bérleti szerződésben meghatározott vételi (elővásárlási) jogával.

Az Önkormányzat elfogadja a Caminus Zrt. eladási ajánlatát, és ennek megfelelően a fenti szerződés szerinti fűtéstechnikai eszközöket 2.246.741 Ft + 27% ÁFA összegen vásárolja meg a bérbeadó Caminus Zrt-től. A vételárat az Önkormányzat 2018. december 31-i határidővel vállalja teljesíteni.

A Képviselő-testület felhatalmazza a polgármestert az adásvételi szerződés megkötésére.

Körmend, 2018. 09. 18.

**Bebes István**

**polgármester**